จงเสนอไอเดีย 3 หุ้นเวียดนาม เสือตัวใหม่แห่งเศรษฐกิจเอเชีย ได้แก่อะไรบ้าง
1. ‘Joint Stock Commercial Bank for Foreign Trade of Vietnam’ หรือ ‘Vietcombank’ ก่อตั้งขึ้นเมื่อวันที่ 1 เม.ย. 1963 โดยมีจุดเริ่มต้นมาจากการเป็นธนาคารเพื่อการค้าระหว่างประเทศที่ถูกแยกออกจากสำนักแลกเปลี่ยนเงินตราต่างประเทศของธนาคารรัฐแห่งเวียดนาม เพื่อเป็นธนาคารเฉพาะสำหรับการค้าระหว่างประเทศ ในปี 1990 Vietcombank ได้ขยายบริการจากธนาคารที่มุ่งเน้นด้านการค้าระหว่างประเทศสู่การเป็นธนาคารพาณิชย์ที่มีเครือข่ายทั่วประเทศ โดยเมื่อวันที่ 30 มิ.ย. 2009 บริษัทได้เข้าจดทะเบียนในตลาดหลักทรัพย์โฮจิมินห์ หลังจากประสบความสำเร็จในการเสนอขายหุ้นแก่ประชาชนเป็นการทั่วไป (IPO) ภายใต้สัญลักษณ์ ‘VCB’ ซึ่งระดมทุนได้กว่า 652 ล้านดอลลาร์สหรัฐฯ
ปัจจุบัน Vietcombank เป็นสถาบันการเงินที่มีมูลค่าตลาดสูงสุดในเวียดนาม ด้วยมูลค่าตลาดกว่า 16.59 พันล้านดอลลาร์สหรัฐฯ (ข้อมูล ณ วันที่ 8 ส.ค. 2565) โดยให้บริการผลิตภัณฑ์ด้านการธนาคารพาณิชย์แก่ลูกค้าบุคคลและลูกค้าองค์กรแบบครบครัน ไม่ว่าจะเป็น ด้านเงินฝาก สินเชื่อส่วนบุคคล บัตรเดบิต/เครดิต รวมถึงบริการซื้อขายหลักทรัพย์ นอกจากนี้ยังมีบริการที่เกี่ยวข้องกับการทำธุรกรรมต่างประเทศ เช่น การซื้อขายแลกเปลี่ยนเงินตราต่างประเทศ การจัดหาเงินทุนเพื่อการค้าระหว่างประเทศ ฯลฯ ซึ่งปัจจุบัน Vietcombank มีสาขาธนาคารมากกว่า 100 แห่ง ในเวียดนาม
นอกจากการให้บริการด้านการธนาคารแล้ว Vietcombank ยังลงทุนในบริษัทย่อยกว่า 10 บริษัท ซึ่งได้แก่ Vietcombank Financial Leasing ประกอบธุรกิจลิสซิ่ง โดยถือหุ้นในสัดส่วน 100%, Vietcombank Securities ประกอบธุรกิจหลักทรัพย์ โดยถือหุ้นในสัดส่วน 100%, Vietcombank Tower 198 ประกอบธุรกิจอสังหาริมทรัพย์ โดยถือหุ้นในสัดส่วน 70%, Vietnam Finance ประกอบธุรกิจบริการทางการเงิน โดยถือหุ้นในสัดส่วน 100%, Vietcombank Laos ธนาคารพาณิชย์ในประเทศลาว โดยถือหุ้นในสัดส่วน 100%, Vietcombank Money ผู้ให้บริการโอนเงิน โดยถือหุ้นในสัดส่วน 87.5%, Vietcombank Remittance ผู้ให้บริการโอนเงินระหว่างประเทศ โดยถือหุ้นในสัดส่วน 100% Vietcombank – Bonday – Ben Thanh ประกอบธุรกิจอสังหาริมทรัพย์ โดยถือหุ้นในสัดส่วน 52%, Vietcombank Fund Management บริษัทจัดการกองทุน โดยถือหุ้นในสัดส่วน 51%, Vietcombank – Cardif Life Insurance บริษัทประกันชีวิต โดยถือหุ้นในสัดส่วน 45% และ Vietcombank Bonday ประกอบธุรกิจอสังหาริมทรัพย์ โดยถือหุ้นในสัดส่วน 16%

2. Vingroup (VIC) เป็นกลุ่มบริษัทที่ใหญ่ที่สุดในประเทศเวียดนาม ด้วยมูลค่าบริษัทกว่า 10.24 พันล้านดอลลาร์สหรัฐฯ (ข้อมูล ณ วันที่ 8 ส.ค. 2565) ก่อตั้งขึ้นในปี 1993 โดย ‘Pham Nhat Vuong’ มหาเศรษฐีอันดับ 1 ของเวียดนาม มีสำนักงานใหญ่ตั้งอยู่ในเมืองฮานอย Vingroup เป็นกลุ่มบริษัทที่มีการดำเนินธุรกิจครอบคลุมเกือบทุกอุตสาหกรรมในเวียดนาม โดยถูกยกให้เป็นบริษัทที่มีความสามารถในการแข่งขันในระดับสากล ความยิ่งใหญ่ของ Vingroup คิดเป็น 2.2% ของ GDP เวียดนามเลยทีเดียว โดย Vingroup มีบริษัทย่อยในเครือมากกว่า 20 บริษัท ดังนี้
- Vinhomes – ดำเนินงานในอุตสาหกรรมอสังหาริมทรัพย์เพื่อที่อยู่อาศัย บริษัท มีส่วนร่วมในการก่อสร้างและบริหารอาคารที่พักอาศัย สำนักงาน และอาคารพาณิชย์ ไม่ว่าจะเป็น บ้าน อพาร์ตเมนต์ วิลล่า ตลอดจนสำนักงานขาย และให้เช่า นอกจากนี้บริษัทยังมีการลงทุนในโครงการอสังหาริมทรัพย์ในจังหวัดต่าง ๆ ทั่วประเทศเวียดนาม
- VinBus – ดำเนินธุรกิจที่เกี่ยวข้องกับรถโดยสารไฟฟ้า ก่อตั้งขึ้นในปี 2019 โดยมีเป้าหมายคือการมีส่วนร่วมในการสร้างระบบขนส่งสาธารณะที่เป็นมิตรต่อสิ่งแวดล้อมและทันสมัย ซึ่งจะช่วยลดมลพิษทางอากาศและลดเสียงรบกวนในเขตเมืองของเวียดนามได้
- Vincom – ดำเนินธุรกิจในด้านการพัฒนาศูนย์การค้าในประเทศเวียดนาม ก่อตั้งขึ้นในปี 2012 นอกจากนี้ยังให้บริการให้เช่าร้านค้าปลีกในห้างสรรพสินค้า ซึ่งประกอบไปด้วย Vincom Center, Vincom Mega Mall, Vincom Plaza และ Vincom+ 
- VinFa – ผู้ผลิตและจัดจำหน่ายยาจากตะวันออกและตะวันตกที่มีคุณภาพดีเพื่อรองรับตลาดในประเทศและการส่งออก นอกจากนี้ยังเน้นไปที่การผลิตอาหารเพื่อสุขภาพ วัคซีน และอุปกรณ์ทางการแพทย์ที่ได้มาตรฐานสากล เพื่อตอบสนองความต้องการด้านสุขภาพที่มีเพิ่มมากขึ้น
นอกจากบริษัทที่กล่าวไปข้างต้นแล้ว ยังมี ‘VinFast’ แบรนด์รถยนต์สัญชาติเวียดนามแบรนด์แรกที่ขยายออกสู่ตลาดโลก ก่อตั้งขึ้นในปี 2017 ‘Vinpearl’ โรงแรม 5 ดาว มาตรฐานสากลที่ใหญ่ที่สุดในเวียดนาม โดยมีประสบการณ์ในอุตสาหกรรมโรงแรมมากกว่า 18 ปี ปัจจุบันมีโรงแรมที่อยู่ภายใต้การดูแลของ Vinpearl มากกว่า 45 แห่ง ทั่วประเทศเวียดนาม ‘Vinschool’ องค์กรด้านการศึกษาที่ไม่แสวงหากำไร โดยเปิดรับนักเรียนตั้งแต่ระดับอนุบาล ประถมศึกษา มัธยมศึกษาตอนต้น ไปจนถึงระดับมัธยมศึกษาตอนปลาย ก่อตั้งขึ้นในปี 2013 และได้กลายเป็นโรงเรียนที่ใหญ่ที่สุดในเวียดนาม ‘Vinwonder’ สวนสนุกยอดนิยมในเวียดนามที่ดึงดูดนักท่องเที่ยวทั้งในและต่างประเทศจำนวนมากในแต่ละปี โดยถือเป็นหนึ่งในสวนสนุกชั้นนำในภูมิภาคเอเชียตะวันออกเฉียงใต้ ‘VinMec International Hospital’ โรงพยาบาลชั้นนำของเวียดนาม ก่อตั้งอย่างเป็นทางการในปี 2012 โดยให้บริการด้านสุขภาพที่ครอบคลุมและเป็นมืออาชีพ มีการประยุกต์ใช้เทคโนโลยีทางการแพทย์ล่าสุด เพื่อตอบโจทย์ผู้ใช้บริการในทุกด้าน ‘VinUniversity’ มหาวิทยาลัยเอกชนที่ไม่แสวงหากำไรในเวียดนาม ซึ่งได้รับการอนุมัติจากนายกรัฐมนตรีเวียดนามในปี 2018 ‘VinES’ ผู้เชี่ยวชาญด้าน R&D และผลิตแบตเตอรี่ขั้นสูงสำหรับรถยนต์ไฟฟ้า ที่เพิ่งก่อตั้งขึ้นในเดือนสิงหาคมปี 2021

3. ‘Vietnam Oil and Gas Group’ หรือ ‘Petrovietnam’ เป็นบริษัทในเวียดนามที่ดำเนินธุรกิจด้านน้ำมันและก๊าซแบบบูรณาการ ก่อตั้งขึ้นในเดือนกันยายนปี 1975 และจดทะเบียนอย่างเป็นทางการในตลาดหลักทรัพย์ Ho Chi Minh Stock Exchange (HOSE) ในปี 2012 ภายใต้สัญลักษณ์หุ้น ‘GAS’ โดยมีรัฐบาลเวียดนามเป็นผู้ถือหุ้นกว่า 95%
ปัจจุบัน Petrovietnam ครอบคลุมการดำเนินงานด้านอุตสาหกรรมน้ำมันและก๊าซทั้งหมดตั้งแต่การสำรวจ การจัดเก็บ การสกัด การกลั่น การจัดจำหน่าย และการขนส่งทางท่อสำหรับก๊าซธรรมชาติและผลิตภัณฑ์ที่เกี่ยวข้องกับก๊าซ เช่น ก๊าซปิโตรเลียมเหลว (LPG) ก๊าซธรรมชาติอัด (CNG) ก๊าซธรรมชาติเหลว (LNG) และคอนเดนเสท รวมถึงดำเนินธุรกิจนำเข้า ส่งออก และซื้อขายผลิตภัณฑ์และอุปกรณ์ก๊าซสำหรับอุตสาหกรรมก๊าซ นอกจากนี้ยังมีส่วนร่วมในกิจกรรมสนับสนุนการดำเนินงานด้านน้ำมันและก๊าซ รวมถึงการผลิตท่อส่งก๊าซ อาคารโครงสร้างที่เกี่ยวข้องกับก๊าซ การติดตั้ง การซ่อมแซมและบำรุงรักษา การดำเนินงานสถานีบริการน้ำมัน ตลอดจนการดำเนินงานคลังสินค้าและท่าเรือ การดำเนินงานที่ครอบคลุมตั้งแต่ต้นน้ำยันปลายน้ำเช่นนี้ ทำให้ Petrovietnam กลายเป็นผู้ผลิตน้ำมันรายใหญ่ที่สุดของเวียดนาม และเป็นผู้ผลิตไฟฟ้ารายใหญ่อันดับสองของเวียดนาม ด้วยมูลค่าบริษัทกว่า 8.96 พันล้านดอลลาร์สหรัฐฯ (ข้อมูล ณ วันที่ 8 ส.ค. 2565) Petrovietnam ดำเนินธุรกิจผ่าน 5 ภาคส่วน ดังนี้
- การสำรวจและการผลิต (Exploration & Production) – การสำรวจและการผลิตน้ำมันและก๊าซถือเป็นหัวใจสำคัญของ Petrovietnam ซึ่งนอกจากเวียดนามแล้ว บริษัทยังมีการดำเนินการสำรวจน้ำมันและก๊าซในต่างประเทศด้วย เช่น มาเลเซีย อินโดนีเซีย และมองโกเลีย เป็นต้น ด้วยการดำเนินการสำรวจและผลิตน้ำมันและก๊าซที่มีประสิทธิภาพของ Petrovietnam ทำให้เวียดนามกลายเป็นประเทศที่มีปริมาณสำรองน้ำมันมากที่สุดเป็นอันดับ 2 ในเอเชียตะวันออกเฉียงใต้ และอันดับที่ 28 ของโลก
- ปิโตรเคมีและโรงกลั่น (Petrochemical & Refinery) – Petrovietnam มีส่วนสำคัญในการพัฒนาแบบซิงโครนัส (synchronous) โดยเป็นผู้จัดหาผลิตภัณฑ์ที่จำเป็นสำหรับเศรษฐกิจของประเทศ เช่น ปิโตรเลียม ปุ๋ย เคมีภัณฑ์ เม็ดพลาสติก และเส้นใย ซึ่งทุกปีรายได้จากภาคการแปรรูปคิดเป็น 20-26% ของรายได้รวมของบริษัท ปัจจุบัน Petrovietnam มุ่งเน้นไปที่การปรับปรุงคุณภาพผลิตภัณฑ์ การตอบสนองความต้องการภายในประเทศ และการส่งออกเชิงรุก
- อุตสาหกรรมก๊าซ (Gas Industry) – Petrovietnam มุ่งเน้นไปที่การลงทุน การสร้าง และดำเนินการระบบก๊าซด้วยโครงสร้างพื้นฐานแบบซิงโครนัส (synchronous) ตั้งแต่การผลิตก๊าซ การรวบรวม การขนส่ง การแปรรูป การจัดเก็บและการแจกจ่าย โครงการอุตสาหกรรมก๊าซของ Petrovietnam สามารถตอบสนองความต้องการก๊าซที่เพิ่มขึ้นของผู้บริโภครายใหญ่ในประเทศได้ เช่น โรงไฟฟ้า โรงปุ๋ย และโรงงานอุตสาหกรรมที่ใช้ก๊าซแรงดันต่ำ ปัจจุบัน Petrovietnam กำลังลงทุนในโครงสร้างพื้นฐานทางเทคนิคเพื่อรองรับการนำเข้าและการบริโภคก๊าซธรรมชาติเหลว (LNG)
- อุตสาหกรรมไฟฟ้าและพลังงานทดแทน (Power Industry and Renewable Energy) – Petrovietnam เป็นผู้ผลิตไฟฟ้ารายใหญ่อันดับสองในเวียดนามและเป็นผู้ผลิตไฟฟ้าจากก๊าซรายใหญ่ที่สุดในประเทศ โดยเป็นผู้ดำเนินการโรงไฟฟ้าก๊าซธรรมชาติ 4 แห่ง โรงไฟฟ้าถ่านหิน 2 แห่ง และโรงไฟฟ้าพลังน้ำ 2 แห่ง ซึ่งมีกำลังผลิตติดตั้งรวม 5405 เมกะวัตต์ หรือคิดเป็น 8% ของกำลังผลิตติดตั้งทั้งหมดของระบบไฟฟ้าของเวียดนาม นอกจากนี้ยังส่งเสริมการวิจัยและพัฒนาโครงการพลังงานก๊าซ โดยให้ความสำคัญกับการใช้ก๊าซในประเทศและก๊าซธรรมชาติเหลว (LNG) ซึ่งมีเป้าหมายที่จะใช้โครงสร้างพื้นฐานที่มีอยู่พัฒนาแหล่งพลังงานหมุนเวียนอย่างแข็งแกร่ง
- บริการทางเทคนิคด้านปิโตรเลียม (Petroleum Technical Services) – Petrovietnam เป็นผู้สร้างและพัฒนาบริการทางเทคนิคด้านน้ำมันและก๊าซควบคู่ไปกับการบริการประเภทต่าง ๆ เช่น การออกแบบ การก่อสร้าง การบำรุงรักษาและซ่อมแซมแท่นขุดเจาะ การบำรุงรักษาโรงงานน้ำมันและก๊าซ ปัจจุบันรายได้ค่าบริการของ Petrovietnam มากกว่า 60% มาจากสัญญากับลูกค้าต่างประเทศ ซึ่งจะสร้างรายได้อย่างมหาศาลและสร้างฐานการตลาดสำหรับแผนการลงทุนต่างประเทศในอนาคต
การวิเคราะห์ทางการเงิน & เศรษฐศาสตร์การเงิน,ตลาดการเงิน & ผลิตภัณฑ์และบริการทางการเงิน,ความรู้ทางการเงิน,ข้อมูลการเงินรายบริษัท